PRILOGA 6

Splošne določbe dogovora o zakupu

Dogovor o zakupu vsebuje naslednja pogoja:

pogodbenica Sporazuma, ki je država zastave, je pisno soglašala z dogovorom o zakupu;

trajanje ribolovnih dejavnosti na podlagi dogovora o zakupu v katerem koli koledarskem letu ne preseže 12 mesecev.

Ribiška plovila, ki se dajo v zakup, se registrirajo pri odgovornih pogodbenicah in sodelujočih nepogodbenicah, ki se izrecno strinjajo, da bodo uporabljale ohranitvene in upravljalne ukrepe IOTC ter jih uveljavljale na svojih plovilih. Vse zadevne pogodbenice Sporazuma, ki so države zastave, ali sodelujoče nepogodbenice učinkovito izvajajo dolžnost nadzora svojih ribiških plovil, da se zagotovi skladnost z ohranitvenimi in upravljalnimi ukrepi IOTC.

Ribiška plovila, ki se dajo v zakup, so v evidenci plovil IOTC, pooblaščenih za delovanje na območju pristojnosti IOTC.

Brez poseganja v dolžnosti pogodbenice, ki zakupi plovilo, pogodbenica, ki je država zastave, zagotovi, da zakupljeno plovilo deluje v skladu z zakonodajo pogodbenice, ki zakupi plovilo, in pogodbenic, ki so države zastave, ter zagotovi, da zakupljena plovila spoštujejo ustrezne ohranitvene in upravljalne ukrepe IOTC, v skladu z njihovimi pravicami, obveznostmi in pristojnostjo po mednarodnem pravu. Če ima zakupljeno plovilo dovoljenje pogodbenice Sporazuma, ki zakupi plovilo, da deluje na odprtem morju, je pogodbenica Sporazuma, ki je država zastave, odgovorna za nadzor ribolova na odprtem morju, ki se izvaja v skladu z dogovorom o zakupu. Zakupljeno plovilo poroča o sistemu za spremljanje plovil in podatkih o ulovu pogodbenici (pogodbenici, ki zakupi plovilo, in pogodbenici, ki je država zastave) in sekretariatu IOTC.

Ves ulov (pretekli in sedanji/prihodnji), vključno s prilovom in zavržki, ulovljen na podlagi dogovora o zakupu, se upošteva pri kvoti ali ribolovnih možnostih pogodbenice, ki zakupi plovilo. Prisotnost opazovalcev (pretekla, sedanja/prihodnja) na krovu takih plovil se prav tako upošteva pri deležu prisotnosti za pogodbenico, ki zakupi plovilo, za čas, ko plovilo lovi na podlagi dogovora o zakupu.

Pogodbenica, ki zakupi plovilo, poroča IOTC o vsem ulovu, vključno s prilovom in zavržkom, ter o drugih informacijah, ki jih zahteva IOTC, in v skladu s programom obveščanja o zakupu, ki je podrobneje opisan v delu IV resolucije 19/07 o ohranitvenih in upravljalnih ukrepih.

V skladu z ustreznimi ohranitvenimi in upravljalnimi ukrepi IOTC se za učinkovito upravljanje ribištva uporabljajo sistemi za spremljanje plovil in po potrebi orodja za razlikovanje ribolovnih območij, kot so ribje oznake ali znamenja.

Opazovalci so prisotni pri najmanj 5 % ribolovnega napora.

Zakupljena plovila imajo ribolovno dovoljenje, ki ga izda pogodbenica, ki zakupi plovilo, in niso na seznamu plovil IUU komisije IOTC in/ali seznamu plovil IUU drugih regionalnih organizacij za upravljanje ribištva.

Zakupljenim plovilom, ki delujejo na podlagi dogovora o zakupu, ni dovoljeno, kolikor je to mogoče, uporabiti kvote (če obstaja) ali pravic pogodbenic, ki so države zastave, ali sodelujočih nepogodbenic. Plovilu nikakor ni dovoljeno hkrati loviti na podlagi več kot enega dogovora o zakupu.

Če v dogovoru o zakupu ni določeno drugače in v skladu z ustrezno nacionalno zakonodajo in drugimi predpisi se ulovi zakupljenih plovil raztovorijo izključno v pristaniščih pogodbenice, ki zakupi plovilo, ali pod njenim neposrednim nadzorom, da se zagotovi, da dejavnosti zakupljenih plovil ne spodkopavajo ohranitvenih in upravljalnih ukrepov IOTC.

Zakupljeno plovilo ima na krovu vedno kopijo dokumentacije o zakupu.